
PRODUCT PLACEMENT – a magyar reklám új korszaka

Napjainkban számos reklámeszköz létezik, amellyel a fogyasztók elérhetők, jelen esetben a tömegmédiumokhoz tartozó televízió illetve mozi kerül előtérbe. A nézők számára számtalan lehetőség létezik a filmnézésre, így sokan kiesnek a televízió hatóköréből, ami a harminc másodperces reklámok háttérbeszorulását eredményezi. A hirdetőknek újabb alternatív eszközökre van szükségük, hogy fenn tudják tartani a fogyasztóik figyelmét.
A Product Placement erre ideális reklámeszköz. A termékelhelyezés során egy adott márkát illetve terméket helyeznek el a filmben úgy, hogy az dramaturgiailag a cselekménybe illeszkedjen.
A szerző kvalitatív kutatásának eredményeképp részletesen bemutatja a Product Placement történetét, számos példán keresztül felvázolja típusait, mind nemzetközi, mind pedig hazai tekintetben. Felkutatta azt az első magyar filmet is, amelyben először használták ezt a reklámeszközt. Teljes képet kapunk a termékmegjelenítés gyakorlati megvalósulásáról, a tárgyalási folyamatok körülményéről és eredményéről.
Magyarországon ez a hirdetési forma jelenleg a kezdeti időszakát éli, ugyanis a Médiatörvényben bekövetkezett változásoknak köszönhetően csak két éve legális.
Megismerhetjük ennek a korai időszaknak a szárnypróbálgatásait és tapasztalatait illetve a témában megjelent legfrissebb kutatásokból az is kiderül, hogy a fogyasztók nyitottak rá, sőt kíváncsian várják a hazai megoldásokat. Kvantitatív kutatás eredményeképp megtudhatjuk a nézők véleményét és elvárásait.
A dolgozat rámutat arra, hogy az eddigi hazai termékmegjelenítési megoldásokról valamint azok sikerességéről alkotott vélemények a hirdetők és a fogyasztók oldaláról meglehetősen eltérnek. Jelen időszak tapasztalataiból kiindulva a magyar reklám történetében egy új korszak kezdődik.



